În primele 11 luni ale acestui an, statul a cheltuit cu 54% mai mult decât în aceeaşi perioadă din anul trecut. Cel mai mult au crescut cheltuielile cu salariile din sistemul bugetar şi cu pensiile.

Foto: Shutterstock

Deficitul bugetar a ajuns la un nivel uriaş, în acest an an. Potrivit datelor Ministerului Finanţelor, în primele 11 luni, cheltuielile se ridică la 238 de miliarde de lei. Suma este cu 10 miliarde de lei mai mare decât încasările la buget. Faţă de aceeaşi perioadă a anului trecut, cheltuielile au crescut cu 54%.

La capitolul încasări, banii intraţi în buget sunt cu 11 procente mai mulţi decât în 2016. Dar au scăzut cu 3,5% veniturile din accize. În primele 11 luni ale anului, cheltuielile cu personalul au crescut cu peste 21%, până la 62 de miliarde lei. Şi cele cu asistenţa socială s-au majorat, cu aproape 13 procente.

Cât despre cheltuielile de capital, acestea au depăsit 11 miliarde lei.

Execuţia bugetară ianuarie-noiembrie 2017

Venituri: 228,2 mld. lei - cresc cu 11%

Cheltuieli: 238,4 mld. lei - cresc cu 12,9%

Deficit bugetar: 10 mld. lei - crește cu 54%

Veniturile statului ianuarie-noiembrie 2017

TVA: 48,6 mld. lei – crește cu 1,5%

Accize: 24,1 mld. Lei – scad cu 3,5%

Impozitul pe profit: 14,1 mld. lei – crește cu 5,4%

Impozitul pe venit: 27,1 mld. lei – crește cu 8,5%

Cheltuielile statului ianuarie-noiembrie 2017

Cheltuieli de personal: 62,4 mld. lei – cresc cu 21,2%

Asistenţă socială: 84 mld. lei – crește cu 12,9%

Cheltuieli de capital: 11,3 mld. lei – scad cu 8,3%

Bugetul general consolidat, care include atât bugetul de stat, cât şi bugetele de pensii şi de şomaj, a încheiat astfel primele 11 luni ale acestui an cu un deficit de 10,2 miliarde lei, reprezentând 1,21% din PIB, în creştere cu 86% faţă de aceeaşi perioadă a anului trecut, în condiţile în care ritmul de creştere a cheltuielilor, trase în sus mai ales de salariile bugetarilor, a depăşit avansul încasărilor, arată datele publicate miercuri seară pe site-ul Ministerului Finanţelor.

În primele 11 luni ale anului trecut, bugetul general consolidat al statului a înregistrat un deficit de 0,7% din PIB sau 5,5 miliarde lei, scrie News.ro.

Cheltuielile pentru investiţii, care includ cheltuielile de capital, precum şi pe cele aferente programelor de dezvoltare finanţate din surse interne şi externe, au fost de 17,5 miliarde lei în primele 11 luni din 2017, respectiv 2,1% din PIB, în scădere cu 24% faţă de aceeaşi perioadă din 2016, când au fost 21,7 miliarde lei (2,9% din PIB).

În 2016, deficitul bugetului general consolidat al statului a fost de 18,3 miliarde lei, reprezentând 2,4% din produsul intern brut (PIB), pe metodologia cash, însă ultimele date ale Eurostat arată că, pe metodologia europeană ESA 2010, deficitul bugetar al României a fost de 3% din PIB anul trecut.

Guvernul PSD-ALDE a construit bugetul pentru 2017 pe venituri estimate la 254,7 miliarde lei, mai mari cu 14% faţă de nivelul de anul trecut, şi pe cheltuieli de 278,8 miliarde lei, cu 15% mai mari. Astfel, deficitul bugetar a fost prevăzut la 24,1 miliarde lei, reprezentând 2,96% din PIB pe metodologia cash şi 2,99% din PIB pe metodologia ESA 2010, PIB-ul fiind estimat la 815,2 miliarde lei, cu o creştere economică de 5,2%.